生朝李肩吾貽詩次韻爲謝
作者：魏了翁
朝代：宋

paragraphs: 肩吾作詩慶五十，矜我顛躋授之縶。
因思五十義最精，造化機緘斯出入。
君看五位相生成，前盪後摩如授揖。
至於五衍宜有窮，澤火趨新承井汲。
作聖工夫方自茲，爲人生活知非急。
昔人於此嘆始衰，血氣雖衰義逾集。
蹇余不學晚知非，方把斯心驗存蟄。
獨嗟道遠莫致之，願與始終謀不及。